《金缕曲 碧城仙梦图》
清代·杨芸

梦到仙灵境。叩琼扉、高寒无际，水晶盘迥。依约碧城秋影外，一水琉璃光莹。

照清浅、银潢如镜。露脚丝丝鸾背滑，怕天风、凉透吟魂醒。

扪珠斗，度瑶井。

红霞缥缈看难定。怪玲珑、阑干十二，更无人凭。何处玉笙吹一曲，簌簌飞香满径。

经几度、碧桃烟暝。好展琅玕笺百幅，尽三山、旧事闲题咏。

银毫点，墨花冷。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在水玉冠柳之间，著有《金箱荟说》，皆古今闺阁诗话。